CELEX: 52021PC0594
Language: mt
Date: 2021-09-23
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit permezz tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika fir-rigward tal-emenda tad-deċiżjoni li tistabbilixxi lista ta’ 25 persuna li huma lesti u kapaċi jservu bħala membri ta’ bord ta’ arbitraġġ skont il-Ftehim

IL-KUMMISSJONI EWROPEA
            Brussell, 23.9.2021
            COM(2021) 594 final
            2021/0304(NLE)
            Proposta għal
            DEĊIŻJONI TAL-KUNSILL 
            dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit permezz tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika fir-rigward tal-emenda tad-deċiżjoni li tistabbilixxi lista ta’ 25 persuna li huma lesti u kapaċi jservu bħala membri ta’ bord ta’ arbitraġġ skont il-Ftehim  
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Il-Kummissjoni tipproponi li l-Kunsill jistabbilixxi l-pożizzjoni li għandha tiġi adottata f’isem l-Unjoni fil-Kumitat Konġunt stabbilit permezz tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (“il-Ftehim dwar il-Ħruġ”) dwar deċiżjoni tal-Kumitat Konġunt li temenda d-Deċiżjoni Nru 7/2020 li tistabbilixxi lista ta’ 25 persuna li huma lesti u kapaċi jservu bħala membri tal-bord ta’ arbitraġġ skont il-Ftehim.
            
            
               2.Il-kuntest tal-proposta
            
            
               2.1.Il-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika
            
            
               Il-Ftehim dwar il-Ħruġ jistabbilixxi l-arranġamenti għall-ħruġ ordnat tar-Renju Unit mill-Unjoni u mill-Euratom. Il-Ftehim dwar il-Ħruġ daħal fis-seħħ fl-1 ta’ Frar 2020.
            
            
               2.2.Il-Kumitat Konġunt
            
            
               Il-Kumitat Konġunt stabbilit skont l-Artikolu 164(1) tal-Ftehim dwar il-Ħruġ huwa magħmul minn rappreżentanti tal-Unjoni u tar-Renju Unit. Huwa kopresedut mill-Unjoni u mir-Renju Unit. L-Anness VIII tal-Ftehim dwar il-Ħruġ jistabbilixxi r-regoli ta’ proċedura tal-Kumitat Konġunt. Il-Kumitat Konġunt jiltaqa’ mill-inqas darba fis-sena jew fuq talba tal-Unjoni jew tar-Renju Unit u jistabbilixxi l-iskeda tal-laqgħat u l-aġenda tiegħu b’kunsens reċiproku. 
            
            
               Il-kompiti tal-Kumitat Konġunt huma stabbiliti fl-Artikolu 164 tal-Ftehim dwar il-Ħruġ u jikkonsistu fil-parti l-kbira minn:
            
            
               ·is-sorveljanza tal-implimentazzjoni u l-applikazzjoni tal-Ftehim direttament jew permezz tal-ħidma tal-kumitati speċjalizzati li jirrapportaw lilu;
            
            
               ·l-adozzjoni ta’ deċiżjonijiet u rakkomandazzjonijiet, inklużi emendi għall-Ftehim fil-każijiet previsti fih;
            
            
               ·il-prevenzjoni ta’ problemi u s-soluzzjoni ta’ tilwim li jista’ jinqala’ fir-rigward tal-interpretazzjoni u l-applikazzjoni tal-Ftehim.
            
            
               2.3.L-att previst tal-Kumitat Konġunt 
            
            
               F’konformità mal-Artikolu 171(1) tal-Ftehim dwar il-Ħruġ, sa tmiem il-perjodu ta’ tranżizzjoni, il-Kumitat Konġunt stabbilixxa lista ta’ 25 persuna li kienu lesti u kapaċi jservu bħala membri ta’ bord ta’ arbitraġġ. Skont l-aħħar sentenza tal-Artikolu 171(1), il-Kumitat Konġunt għandu jiżgura li din il-lista tikkonforma mar-rekwiżiti speċifiċi stabbiliti mill-Ftehim dwar il-Ħruġ fi kwalunkwe mument.
            
            
               L-għan tad-deċiżjoni prevista huwa li taġġorna l-lista, peress li wieħed mill-arbitri fil-lista, minħabba ħatra bħala membru ta’ istituzzjoni tal-Unjoni, ma jibqax jikkonforma mar-rekwiżiti stabbiliti mill-Ftehim dwar il-Ħruġ fl-Artikolu 171(2) tiegħu.
            
            
               Id-deċiżjoni prevista se tkun vinkolanti għall-Partijiet skont l-Artikolu 166(2) tal-Ftehim dwar il-Ħruġ. Skont ir-Regola Nru 9 tar-Regoli ta’ Proċedura, id-deċiżjonijiet adottati mill-Kumitat Konġunt għandhom jispeċifikaw id-data li fiha jidħlu fis-seħħ.
            
            
               3.Il-Pożizzjoni li għandha tittieħed f’isem l-Unjoni
            
            
               Il-Kumitat Konġunt stabbilixxa, f’konformità mal-Ftehim dwar il-Ħruġ, lista ta’ arbitri fil-każ ta’ tilwim dwar l-interpretazzjoni tal-Ftehim dwar il-Ħruġ, li daħal fis-seħħ fl-1 ta’ Jannar 2021. 
            
            
               Din il-lista fiha ħames persuni maqbula b’mod konġunt mill-Unjoni u mir-Renju Unit biex jaġixxu bħala president tal-bord ta’ arbitraġġ. Il-lista fiha wkoll 20 persuna għall-funzjoni tal-membri ordinarji tal-bord ta’ arbitraġġ, 10 imressqa mill-Unjoni u 10 imressqa mir-Renju Unit.
            
         
         
            
               Persuna waħda fuq il-lista tal-Unjoni ta’ 10 membru tal-bord tal-arbitraġġ inħatret bħala avukat ġenerali fil-Qorti tal-Ġustizzja mis-7 ta’ Ottubru 2021. Skont l-Artikolu 171(2) tal-Ftehim dwar il-Ħruġ, il-lista ma tistax tinkludi persuni li huma membri, uffiċjali jew aġenti oħra tal-istituzzjonijiet tal-Unjoni u għalhekk trid tiġi emendata.
            
            
               L-Anness II tad-Deċiżjoni tal-Kunsill (UE) 2020/2232 tat-22 ta’ Diċembru 2020 jistabbilixxi lista ta’ riżerva ta’ kandidati li huma lesti u kapaċi jservu bħala membri tal-Unjoni ta’ bord ta’ arbitraġġ skont il-Ftehim dwar il-Ħruġ u li jistgħu jiġu kkuntattjati kif meħtieġ mill-Unjoni meta l-Kumitat Konġunt irid jaġġorna l-lista ta’ 25 persuna f’konformità mal-aħħar sentenza tal-Artikolu 171(1). 
            
            
               Għaldaqstant jenħtieġ li l-pożizzjoni tal-Unjoni tkun li tappoġġa l-adozzjoni ta’ deċiżjoni mill-Kumitat Konġunt li temenda d-deċiżjoni tiegħu li tistabbilixxi lista ta’ 25 persuna lesti u kapaċi jservu bħala arbitri skont il-Ftehim, billi tissostitwixxi l-persuna li ma tibqax tissodisfa r-rekwiżit li tkun arbitru minn kandidat mil-lista ta’ riżerva.
            
            
               4.Bażi ġuridika
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Id-Deċiżjoni li l-Kumitat Konġunt jintalab jadotta tikkostitwixxi pożizzjoni li għandha tiġi adottata f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti legali. L-att previst ikun vinkolanti fuq id-dritt tal-Partijiet f’konformità mal-Artikolu 166(2) tal-Ftehim.
            
            
               L-att previst ma jissupplimentax jew ma jemendax il-qafas istituzzjonali tal-Ftehim.
            
            
               Għalhekk, il-bażi ġuridika proċedurali tad-Deċiżjoni proposta hija l-Artikolu 218(9) tat-TFUE.
            
            
               L-objettiv u l-kontenut tal-att previst jirrigwardja l-istabbiliment tal-pożizzjoni tal-Unjoni dwar il-lista ta’ persuni li huma lest u kapaċi li jservu bħala membri tal-bordijiet tal-arbitraġġ skont il-Ftehim dwar il-Ħruġ. Il-konklużjoni tal-Ftehim kienet ibbażata fuq l-Artikolu 50(2) tat-Trattat dwar l-Unjoni Ewropea. 
            
            
               Għaldaqstant, il-bażi ġuridika tad-deċiżjoni proposta jenħtieġ li tkun l-Artikolu 50(2) tat-Trattat dwar l-Unjoni Ewropea, flimkien mal-Artikolu 218(9) TFUE. 
            
            
               5.Il-pubblikazzjoni tal-att previst
            
            
               Peress li l-iskop tad-Deċiżjoni tal-Kumitat Konġunt huwa li temenda lista ta’ persuni li huma lesti u kapaċi jservu bħala membri ta’ bordijiet tal-arbitraġġ skont il-Ftehim dwar il-Ħruġ, huwa xieraq li d-deċiżjoni tal-Kumitat Konġunt tiġi ppubblikata f’Il-Ġurnal Uffiċjali tal-Unjoni Ewropea wara l-adozzjoni tagħha.
            
            
               2021/0304 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit permezz tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika fir-rigward tal-emenda tad-deċiżjoni li tistabbilixxi lista ta’ 25 persuna li huma lesti u kapaċi jservu bħala membri ta’ bord ta’ arbitraġġ skont il-Ftehim  
               
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar l-Unjoni Ewropea, u b’mod partikolari l-Artikolu 50(2) tiegħu. 
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
         
         
            
               Billi:
            
            
               (1)Il-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (“il-Ftehim dwar il-Ħruġ”) ġie konkluż permezz tad-Deċiżjoni tal-Kunsill (UE) 2020/135
                  1
                u daħal fis-seħħ fl-1 ta’ Frar 2020.
            
            
               (2)Skont l-Artikolu 171(1) tal-Ftehim dwar il-Ħruġ, il-Kumitat Konġunt stabbilit sa tmiem il-perjodu ta’ tranżizzjoni stabbilit skont il-Ftehim dwar il-Ħruġ, lista ta’ 25 persuna li huma lesti u kapaċi jservu bħala membri ta’ bord ta’ arbitraġġ. Il-Kumitat Konġunt għandu jiżgura li l-lista tkun konformi mar-rekwiżiti fi kwalunkwe mument.
            
            
               (3)Skont l-Artikolu 171(2) tal-Ftehim dwar il-Ħruġ, il-lista ma għandhiex tinkludi persuni li jkunu membri, uffiċjali jew aġenti oħra tal-istituzzjonijiet tal-Unjoni, tal-gvern ta’ xi Stat Membru, jew tal-gvern tar-Renju Unit.
            
            
               (4)Waħda mill-persuni fuq il-lista li ġew proposti mill-Unjoni nħatret bħala Avukat Ġenerali tal-Qorti tal-Ġustizzja u għalhekk ma għadhiex tissodisfa r-rekwiżiti biex tkun arbitru skont il-Ftehim dwar il-Ħruġ. 
            
            
               (5)Huwa għalhekk meħtieġ li dik il-persuna tiġi sostitwita minn kandidat mil-lista ta’ riżerva ta’ kandidati li huma lesti u kapaċi jservu bħala membri tal-Unjoni ta’ bord ta’ arbitraġġ skont il-Ftehim dwar il-Ħruġ, kif jinsab fl-Anness II tad-Deċiżjoni tal-Kunsill (UE) 2020/2232 tat-22 ta’ Diċembru 2020. 
            
            
               (6)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat Konġunt,
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni li għandha tittieħed f’isem l-Unjoni fil-Kumitat Konġunt stabbilit bl-Artikolu 164(1) tal-Ftehim dwar il-Ħruġ fir-rigward tal-emendar tal-lista ta’ 25 persuna li huma lesti u kapaċi jservu bħala membri ta’ bord ta’ arbitraġġ skont il-Ftehim dwar il-Ħruġ għandha tkun ibbażata fuq l-abbozz ta’ Deċiżjoni tal-Kumitat Konġunt mehmuż ma’ din id-Deċiżjoni.
            
            
               Artikolu 2 
            
            
               Id-Deċiżjoni tal-Kumitat Konġunt għandha tiġi ppubblikata f’Il-Ġurnal Uffiċjali tal-Unjoni Ewropea. 
            
            
               Artikolu 3
            
            
               Din id-deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Id-Deċiżjoni tal-Kunsill (UE) 2020/135 tat-30 ta’ Jannar 2020 dwar il-konklużjoni tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (Test b’rilevanza għaż-ŻEE) (ĠU L 29, 31.1.2020, p.1).
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 23.9.2021
            COM(2021) 594 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit permezz tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika fir-rigward tal-emenda tad-deċiżjoni li tistabbilixxi lista ta’ 25 persuna li huma lesti u kapaċi jservu bħala membri ta’ bord ta’ arbitraġġ skont il-Ftehim  
            
               
         
         
            
               ANNESS
            
            
               DEĊIŻJONI NRU […]/2021 TAL-KUMITAT KONĠUNT STABBILIT BIL-FTEHIM DWAR IL-ĦRUĠ TAR-RENJU UNIT TAL-GRAN BRITTANJA U L-IRLANDA TA’ FUQ MILL-UNJONI EWROPEA U MILL-KOMUNITÀ EWROPEA TAL-ENERĠIJA ATOMIKA
            
            
               ta’ …
            
            
               li temenda d-Deċiżjoni Nru 7/2020 li tistabbilixxi lista ta’ 25 persuna li huma lesti u kapaċi jservu bħala membri ta’ bord ta’ arbitraġġ skont il-Ftehim
            
            
               IL-KUMITAT KONĠUNT,
            
            
               Wara li kkunsidra l-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika
                  1
                (“il-Ftehim dwar il-Ħruġ”), u b’mod partikolari l-Artikolu 171(1) u (2) tiegħu,
            
            
               Billi:
            
            
               (1)Skont l-Artikolu 171(1) tal-Ftehim dwar il-Ħruġ, il-Kumitat Konġunt stabbilixxa, sa tmiem il-perjodu ta’ tranżizzjoni stabbilit skont dan il-Ftehim, lista ta’ 20 persuna li huma lesti u kapaċi jservu bħala membri ordinarji ta’ bord ta’ arbitraġġ, Il-Kumitat Konġunt għandu jiżgura li l-lista tkun konformi mar-rekwiżiti fi kwalunkwe mument.
            
            
               (2)Skont l-Artikolu 171(2) tal-Ftehim dwar il-Ħruġ, il-lista ma għandhiex tinkludi persuni li jkunu membri, uffiċjali jew aġenti oħra tal-istituzzjonijiet tal-Unjoni, tal-gvern ta’ xi Stat Membru, jew tal-gvern tar-Renju Unit.
            
            
               (3)Waħda mill-persuni fuq il-lista li ġew proposti mill-Unjoni nħatret bħala membru bħala istituzzjoni tal-Unjoni u għalhekk ma għadhiex tissodisfa r-rekwiżiti biex tkun arbitru skont il-Ftehim dwar il-Ħruġ. 
            
            
               (4)Għaldaqstant hemm bżonn li dik il-persuna tiġi sostitwita. ,
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-lista tal-membri ordinarji għall-Bord tal-Arbitraġġ tal-Ftehim dwar il-Ħruġ għall-UE kif tinsab fl-Anness I tad-Deċiżjoni Nru 7/2020 tal-Kumitat Konġunt hija emendata kif ġej:
            
            
               Is-Sinjura Tamara ĆAPETA hija sostitwita mis-Sur Ezio PERILLO. 
            
            
               Artikolu 2
            
            
               Din id-Deċiżjoni għandha tidħol fis-seħħ fil-jum wara dak tal-adozzjoni tagħha.
            
            
               Magħmul fi …,
            
            
               Għall-Kumitat Konġunt
            
         
         
            
               Il-Kopresidenti
            
         
         
            
                  
                     (1)
                  
                  
                     
                         
                              
                        
                           ĠU L 29, 31.1.2020, p.7.